**Ανακοίνωση
ΧΩΡΙΣ ΓΙΑΤΡΟ ΤΟ ΣΑΒΒΑΤΟ 29/4/2023 ΤΟ ΑΚΤΙΝΟΔΙΑΓΝΩΣΤΙΚΟ ΤΜΗΜΑ ΤΟΥ ΝΟΣΟΚΟΜΕΙΟΥ**

**Από** τις αρχές **Απρίλη** η ημέρα **του Σαββάτου 29/4/2023** ήταν **χωρίς γιατρό** στο πρόγραμμα εφημεριών για το Ακτινοδιαγνωστικό τμήμα του Νοσοκομείου. Το πρόγραμμα **εφημεριών για τον Απρίλιο** έχει εκτελεστεί με **εντέλλεσθε στους 2 γιατρούς** που έχουν απομείνει στο Ακτινοδιαγνωστικό Τμήμα και γιατρούς που ήρθαν από άλλα νοσοκομεία, ενώ και για το **κατατεθέν πρόγραμμα εφημεριών του Μάη** υπάρχουν κενά με το πρώτο να είναι στις **5/5/2023**.

Σήμερα παραμένει ακόμα κενή η εφημερία. **ΔΕΝ ΥΠΑΡΧΕΙ ΟΥΤΕ ΒΡΕΘΗΚΕ ΚΑΝΕΝΑΝΣ ΓΙΑΤΡΟΣ ΝΑ ΚΑΛΥΨΕΙ ΤΟ ΝΟΣΟΚΟΜΕΙΟ.**

Έτσι σήμερα το πρωί η Διοίκηση του Νοσοκομείου, Διοικητής και Διευθυντής Ιατρικής Υπηρεσίας, μοίρασαν έγγραφο που λέει τα εξής: «Τα έκτακτα περιστατικά τα οποία χρήζουν επείγουσας διερεύνησης με Αξονική Τομογραφίας, για σήμερα 29-4-2023, θα εξυπηρετούνται από το Ακτινοδιαγνωστικό κέντρο του Κ Αλεξίου μετά από επικοινωνία».

**Καταγγέλλουμε** την **ΕΓΚΑΤΑΛΈΙΨΗ του ΓΕΝΙΚΟΥ ΝΟΣΟΚΟΜΕΙΟΥ ΑΡΤΑΣ**, από τις Διοικήσεις διαχρονικά, από την 6η Υ.ΠΕ. και το Υπουργείου Υγείας.

**Καταγγέλλουμε** το γεγονός ότι **ΟΛΟΚΛΗΡΟ ΝΟΣΟΚΟΜΕΙΟ** σήμερα ΣΑΒΒΑΤΟ έχει κλειστό το ΑΚΤΙΝΟΔΙΑΓΝΩΣΤΙΚΟ ΤΜΗΜΑ, χωρίς κανένα γιατρό.

Αναρωτιόμαστε **ποιος αναλαμβάνει την ευθύνη και τι θα συμβεί σε περίπτωση σοβαρών περιστατικών** που θα έρθουν στα ΤΕΠ του Νοσοκομείου. Πως γίνεται να εφημερεύει το Νοσοκομείο ΧΩΡΙΣ να λειτουργεί το Ακτινοδιαγνωστικό Τμήμα; Εγκεφαλικά, ισχαιμικά, ανακοπές, διακομιδές σε ΜΕΘ, τροχαία, ατυχήματα, βαριά περιστατικά covid ΠΩΣ θα εξυπηρετηθούν; Με τηλέφωνο στο ιδιωτικό ακτινοδιαγνωστικό; Οι ήδη νοσηλευόμενοι ασθενείς;

Εδώ και χρόνια ως Σύλλογος Εργαζομένων κρούουμε τον κώδωνα του κινδύνου, αναφορικά με την λειτουργία του Νοσοκομείου. Εδώ και χρόνια οι Διοικήσεις και η 6η Υ.ΠΕ. πέρα από το ότι υλοποιούν την βασική πολιτική διάλυσης του ΕΣΥ και των Νοσοκομείων της χώρας, διαπραγματεύονται και χαϊδεύουν τα αυτιά κάποιων που προτάσσουν το προσωπικό τους όφελος.

**Απαιτούμε ΑΜΕΣΑ προσλήψεις προσωπικού όλων των κατηγοριών.**

**Απαιτούμε ΑΜΕΣΑ ασφαλή προγράμματα εφημέρευσης και εργασίας και για τους εργαζόμενους και για τους ασθενείς.**

**Καλούμε ΑΜΕΣΑ το Υπουργείο Υγείας και την 6η Υ.ΠΕ. να δώσουν πραγματική λύση.**

**Καλούμε σε έκτακτη Γενική Συνέλευση την Τρίτη 2 Μάη 2023 στις 11:30 το πρωί στο Αμφιθέατρο του Νοσοκομείου.**

**Άρτα, 29/4/2023
Το ΔΣ του Συλλόγου Εργαζομένων στο Νοσοκομείο και στα ΚΥ ν.Άρτας
Η 3μελής των γιατρών του Νοσοκομείου.**